**II/2018. (III. 28.) sz. dékáni utasítás**

**az ELTE Bölcsészettudományi Karán kötelezően használatos adatbázisok  
működtetéséről**

Az Eötvös Loránd Tudományegyetem (a továbbiakban: Egyetem) Szervezeti és Működési Szabályzat I. kötete, a Szervezeti és Működési Rend (a továbbiakban: SzMR) 123. § (2) bekezdésében, illetve a 124. § (1) bekezdés i) pontjában foglalt felhatalmazás alapján, figyelemmel az egyes munkakörök, jogviszonyok tekintetében előírt publikációs kötelezettségekre, összhangban az Egyetem Etikai Kódexében, továbbá a 6/2012 (II. 23.), a 6/2015. (IX. 28.) és az 5/2017. (V. 2.) rektori utasításokban meghatározott követelményekre, az egyetemi tevékenység szerves részét képező tudományos, művészeti aktivitás nyomon követhetősége érdekében a Bölcsészettudományi Kar dékánja az alábbiakat rendeli el:

*Az MTMT használata a Karon*

**1. §**

1. A Magyar Tudományos Művek Tára (továbbiakban: MTMT) használata kötelező:

* a Kar oktatói és kutatói,
* a Kar professor emeritusai,
* a Kar valamelyik képzésében részt vevő, az Egyetemmel hallgatói, valamint doktorjelölti jogviszonyban álló hallgatók és doktorjelöltek számára.

Fent nevezettek oktatási, kutatási, művészeti és alkotói tevékenységének eredményeit (továbbiakban: publikációk), valamint a publikációkra vonatkozó hivatkozásokat (idézőket) hiteles bibliográfiai adatokkal, a szerzők egységesített névalakjához és intézményéhez kapcsolva az MTMT-ben kell rögzíteni. A rögzítési kötelezettség kiterjed a nem az Egyetem közleményeként publikált közleményekre is.

1. Az illető személy tudományos előmenetelének, az Egyetem akkreditációjának, a doktori iskolákkal és doktori képzéssel (fokozatszerzéssel) kapcsolatos követelmények teljesítésének megítélésekor a pályázati adatszolgáltatások során kizárólag az MTMT-ben rögzített adatok vehetők figyelembe.
2. A Karon benyújtott mindennemű kérelem (különös tekintettel a habilitációs eljárásra, tanársegédi alkalmazásra, adjunktusi előléptetésre és pályázatra, docensi, egyetemi tanári pályázatra, alkotói szabadságra, egyedi kérelmekre) elbírálása, a tudományos előmenetel megítélése, továbbá a teljesítményalapú bérezés rendszerének kidolgozása szintén kizárólagosan az MTMT-ből nyert adatok figyelembe vételével történhet.

*Az MTMT működése a Karon*

**2. §**

1. Az MTMT adatbázisába a publikációk adatainak feltöltéséért, naprakész nyilvántartásáért és az adatok hitelességéért a művek szerzője felelős. A feltöltést a szerző személyesen, vagy az általa megbízott adatkezelő közreműködésével teheti meg.
2. A Kar dékánja a kari MTMT adminisztrátor javaslatára a Kar minden intézete, illetve önálló tanszéke számára kijelöl egy – lehetőleg könyvtáros – munkatársat, aki az adott intézet / tanszék adatkezelési feladatait ellátja. Az adatkezelők listája jelen utasítás mellékletét képezi, amelyet a Kar honlapján is hozzáférhetővé kell tenni.
3. Az adatkezelők – a kari MTMT adminisztrátor szakmai felügyelete mellett – az illetékességi körükbe tartozó intézet/tanszék 1. § (1) bekezdésben nevesített munkatársainak publikációit az adott személy megbízása alapján a 6/2012. (II. 23.) rektori utasítás 7. § (2) bekezdésében foglaltak szerint rögzítik.
4. Az MTMT-be a megjelent publikációk adatait a megjelenéstől számított 30 napon belül, de legkésőbb minden év április 30-áig, illetve október 31-éig fel kell tölteni. A kari MTMT adminisztrátor és az adatkezelők segítik és ellenőrzik, hogy a feltöltés a megfelelő módon és a jelzett határidőig megtörténjen.
5. Hiányos feltöltöttség esetén a Kar dékánja megtagadja az illető oktató/kutató által benyújtott pályázat vagy kérelem elbírálását, és hiánypótlásra szólít fel.
6. Doktori képzésben publikációs kredit csak az MTMT-ben szereplő publikációért adható.
7. Doktori fokozatszerzési eljárás, illetve habilitációs eljárás indítására irányuló kérelem kizárólag az MTMT-ből származó publikációs lista benyújtásával indítható.
8. Az MTMT feltöltését megkönnyítendő, a kari MTMT adminisztrátor az adatkezelők közreműködésével rendszeresen (de legalább évente egy alkalommal) képzéseket szervez az adatbázist használók számára, melynek időpontja a kari honlapon lesz megtalálható.

*A Stratégiai Adatbázis használata a Karon*

**3. §**

1. A Stratégiai Adatbázis (továbbiakban: STA) használata a Kar valamennyi oktatói-kutatói munkakört betöltő közalkalmazottjára (a továbbiakban: érintett) nézve kötelező.
2. Pályázati igény, illetve a Karon benyújtott mindennemű kérelem (előléptetés, alkotói szabadság, egyéb egyedi kérelmek) benyújtásakor, továbbá a teljesítményalapú bérezés rendszerének kidolgozása során a STA-ba feltöltött adatokat kell figyelembe venni.

*A STA működése a Karon*

**4. §**

1. A STA-ba az adatok feltöltéséért (különös tekintettel azokra az adatokra, amelyek más egyetemi adatbázisból nem emelhetők át), azok valóságtartalmáért az érintett közalkalmazott felelős, aki évente két alkalommal – az őszi szemeszterben november 1. és 15. között, a tavaszi szemeszterben május 1. és 15. – között köteles validálni (jóváhagyni) a felvitt adatokat. A validálás (jóváhagyás) feladata más személyre nem ruházható át.
2. Az adatok feltöltését az érintett közalkalmazott – írásbeli nyilatkozattétel mellett – átruházhatja a jelen utasítás 2. § (2) bekezdésében részletezett adatkezelőre (intézethez rendelt MTMT adminisztrátor). Az átruházó nyilatkozat egy példányát az adatkezelőnek is át kell adni. Az adatfeltöltés átruházása esetén az érintett közalkalmazott a feltöltendő adatokat a validálási időszak előtt 30 nappal köteles az adatfeltöltő munkatárs (adatkezelő) rendelkezésére bocsátani.
3. A validálási időszak lezárulása előtt öt munkanappal a kari MTMT adminisztrátor az intézeti adatkezelők közreműködésével megvizsgálja az adott szervezeti egységhez tartozó közalkalmazottak feltöltési és validálási helyzetét, és szükség esetén felhívja az érintett közalkalmazott(ak)at a hiánypótlásra.
4. Hiányos feltöltöttség, vagy a validálás elmaradása esetén a Kar dékánja megtagadja az illető közalkalmazott által benyújtott pályázat vagy kérelem elbírálását.

**5. §**

1. Jelen utasítás 2018. április 1-én lép hatályba.
2. A Kar valamennyi oktatói-kutatói munkakört betöltő közalkalmazottjának munkaköri leírását jelen utasítás hatályba lépése után 30 napon belül úgy kell módosítani, hogy annak hangsúlyos elemét képezze az MTMT és a STA feltöltésének kötelező jellege.
3. Jelen utasítás hatályba lépése után a Karon valamennyi oktatói-kutatói munkakört betöltő, újonnan belépő közalkalmazottjának munkaköri leírását úgy kell megalkotni, hogy hangsúlyos elemét képezze az MTMT és a STA feltöltésének kötelező jellege.

Budapest, 2018. március 28.

Dr. Sonkoly Gábor s.k.

dékán

Melléklet:

Intézeti adatkezelő munkatársak neve, elérhetősége (email-cím, telefonmellék)